สคบ.จัดประชาพิจารณ์ รื้อสัญญาบัตรเครดิต
สคบ.เรียกระดมสมอง จัดประชาพิจารณ์รื้อสัญญาบัตรเครดิตใหม่ ผ่อนกฎ ลดดอกเบี้ย ลดค่าธรรมเนียมเป็นประโยชน์ลูกค้าไม่ต้องแจ้งล่วงหน้า
14 ธ.ค. 2555

สคบ.เรียกระดมสมอง จัดประชาพิจารณ์รื้อสัญญาบัตรเครดิตใหม่ ผ่อนกฎ ลดดอกเบี้ย ลดค่าธรรมเนียมเป็นประโยชน์ลูกค้าไม่ต้องแจ้งล่วงหน้า
นายไพโรจน์ คนึงทรัพย์ ผู้อำนวยการคุ้มครองผู้บริโภคด้านสัญญา สำนักงานคณะกรรมการคุ้มครองผู้บริโภค (สคบ.) เปิดเผยว่า เมื่อวันที่ 13 ธ.ค. สคบ.ได้เชิญผู้ประกอบการธุรกิจบัตรเครดิตเข้าร่วมประชาพิจารณ์เพื่อแก้ไขประกาศคณะกรรมการว่าด้วยสัญญา เรื่อง ให้ธุรกิจบัตรเครดิตเป็นธุรกิจที่ควบคุมสัญญา หลังจากมีการบังคับใช้มาตั้งแต่ปี 2542 
สาระสำคัญการแก้ไข มี 2 ประเด็นหลัก คือ เรื่องการเปลี่ยนแปลงเงื่อนไขของการใช้บัตรเครดิต อัตราดอกเบี้ย ค่าปรับ ค่าธรรมเนียมต่างๆ ที่เป็นคุณหรือประโยชน์กับลูกค้า เช่น ลดดอกเบี้ย ลดค่าธรรมเนียม ผ่อนปรนไม่ต้องแจ้งเป็นลายลักษณ์อักษรล่วงหน้า 30 วัน ยกเว้น กรณีที่เปลี่ยนแปลงเงื่อนไขในทางทำให้ผู้บริโภคมีภาระเพิ่มขึ้นหรือเสียประโยชน์ เช่น ขึ้นดอกเบี้ย ขึ้นค่าธรรมเนียม ที่ยังคงต้องแจ้งลูกค้าให้ทราบเป็นลายลักษณ์อักษรล่วงหน้า 30 วัน
นอกจากนี้ ในส่วนรายการการใช้จ่ายบัตรเครดิต ผู้ประกอบการจะต้องแจ้งให้ลูกค้ารับทราบล่วงหน้าภายใน 10 วัน และสามารถรายงานผ่านระบบอิเล็กทรอนิกส์ต่างๆ ได้ ทั้งนี้คาดว่าจะออกประกาศฉบับใหม่ได้ภายกลางเดือน ม.ค. 2556